Az Információs portálon publikálásra kerülő tájékoztató

a fejlesztői regisztrációról

Az *egészségügyi és a hozzájuk kapcsolódó személyes adatok kezeléséről és védelméről szóló* 1997. évi XLVII. törvény (Eüak.) 35/B. §-a alapján az Elektronikus Egészségügyi Szolgáltatási Térhez (a továbbiakban: EESZT) informatikai rendszer útján csatlakozott egészségügyi szolgáltatók (csatlakozott adatkezelők) kizárólag az EESZT működtetője, a Belügyminisztérium által kiállított engedéllyel rendelkező informatikai rendszerek használatával csatlakozhatnak.

*A központi egészséginformatikai szolgáltatásokról szóló* 29/2022. (I.31.) Korm. rendelet 2. § (1a) bekezdése értelmében az ESZFK Egészséginformatikai Szolgáltató és Fejlesztési Központ Nonprofit Korlátolt Felelősségű Társaság (a továbbiakban: ESZFK Nonprofit Kft.) támogatja a Belügyminisztériumot az EESZT-csatlakozáshoz használt informatikai rendszer engedélyezéséhez szükséges műszaki bevizsgáláshoz, és a megfelelőség megállapításához szükséges feladatai ellátásában.

Az Eüak.  35/B. § (6) és (7) bek., valamint az *Elektronikus Egészségügyi Szolgáltatási Térrel kapcsolatos részletes szabályokról szóló* 39/2016. (XII. 21.) EMMI rendelet 3/A. § határozza meg az engedélyezés kereteit és biztonsági követelményeit, valamint definiálja a kapcsolódó közfeladatot.

**A fejlesztői regisztráció folyamata:**

Az eljárás megkezdéséhez a fejlesztő partner regisztrációs kérelmet küld az ESZFK Nonprofit Kft. részére. A regisztráció célja a fejlesztő partnerek hitelesítését és adatbiztonsági szempontból való megfeleltetését követően az EESZT rendszerét érintő környezetekhez, eszközökhöz és fejlesztői dokumentációkhoz történő hozzáférhetőség biztosítása.

Sikeres regisztrációt követően a fejlesztő partnernek 365 nap áll rendelkezésére a műszaki bevizsgálás elvégzésére, amelynek sikeres teljesítését követően megkezdhető az engedélyezési eljárás.

A fejlesztőnek a regisztrációkor mellékelve meg kell küldenie a cég/egyéni vállalkozás képviseletére jogosult személy által aláírt **Titoktartási nyilatkozatot**, illetve csatolnia szükséges az **Együttműködési szándéknyilatkozatot.**

A vonatkozó dokumentumok alább érhetők el:

* Titoktartási nyilatkozat

Az EESZT rendszeréhez csatlakozást kezdeményező fejlesztő a fejlesztői regisztráció keretében nyilatkozatot tesz az ESZFK Nonprofit Kft. (mint az EESZT üzemeltetője) felé, hogy az EESZT csatlakozásra és adatszolgáltatásra fejlesztett egyészségügyi informatikai rendszerhez kapcsolódó információk és adatbiztonsági kérdések tekintetében a Titoktartási nyilatkozatban felsorolt pontoknak eleget tesz.

* Együttműködési szándék nyilatkozat

A fejlesztővel partneri vagy együttműködési kapcsolatban álló egészségügyi szolgáltató/gyógyszertár nyilatkozata arról, hogy a fejlesztő által fejlesztett egészségügyi informatikai rendszert annak engedélyeztetését követően használni tervezi.

**Fejlesztői regisztrációs kérelem űrlap kitöltése:**

A fejlesztő megkezdi a vállalkozás/cég regisztrálását, hogy a fejlesztett, egészségügyi ellátást támogató informatikai rendszerét felkészíthesse az EESZT szolgáltatások elérésére. Ezen regisztráció az ehhez publikált kérelem űrlap kitöltésével és az ESZFK Nonprofit Kft. részére való megküldésével kezdhető meg, amelyhez kötelezően csatolni szükséges a fentebb felsorolt nyilatkozatokat.

A kérelem űrlap a <https://magyarorszag.hu/> oldalon vagy ide kattintva érhető el.

A fejlesztői regisztráció teljeskörű elvégzéséhez az alábbi feladatok teljesítése szükséges:

* Redmine hozzáférés igénylése
* Környezet igénylése és tűzfalbeállítás
* Tárgyi eszközök igénylése
* Tanúsítvány és felhasználók igénylése

Amennyiben a regisztráció során nem teljesül a sikeres regisztrációhoz szükséges minden feltétel, a fejlesztő hiánypótlás keretében köteles pótolni a megfelelő adatokat, nyilatkozatokat és dokumentumokat.

**Meghatalmazott kijelölése:**

A fejlesztői regisztrációkor a fejlesztőnek ki kell jelölni a fejlesztéshez szükséges eszközök átvételére jogosult személyt, melyet a kérelem űrlap kitöltésekor határoz meg.

**Redmine hozzáférés igénylése:**

A Redmine az ESZFK Nonprofit Kft. által alkalmazott webes alapú jegykezelő rendszer, amelyen keresztül a fejlesztő tájékozódhat az EESZT-t érintő fejlesztésekről, továbbá lehetősége van az EESZT üzemeltetőjével való kapcsolattartásra.

Ezen felületen kerülnek publikálásra a EESZT szolgáltatásokhoz kapcsolódó dokumentációk.

A Redmine hozzáférés a fejlesztő partner által megadott szakmai tevékenység szerinti felhasználási területek alapján kerül beállításra. A beállítás sikerességéről a rendszer automatikus üzenetet küld a fejlesztő által megadott elérhetőségre.

**Környezet igénylése és tűzfalbeállítás:**

A fejlesztések megkezdéséhez szükséges tűzfalnyitást követően a fejlesztő a megadott fix IP cím alapján hozzáférést kap a dedikált fejlesztői környezethez (DEV), illetve az engedélyezéshez kötött műszaki bevizsgálási szakaszban használatos teszt környezethez (TST2).

**Tanúsítvány és felhasználók igénylése:**

A regisztrációs kérelem űrlapon feltüntetett megbízott részére kiküldésre kerülnek a fejlesztő számára létrehozott és beállított felhasználók és tanúsítványok.

**Tárgyi eszközök igénylése:**

Az átvételre jogosult megbízott fél a kérelem űrlap kitöltésekor kerül kijelölésre.

A fejlesztő partner részéről megbízott személy által átvételre kerülnek a fejlesztéshez és teszteléshez szükséges authentikációs tárgyi eszközök. A személyes átvételről átadás-átvételi dokumentáció kerül kitöltésre és aláírásra.

Amennyiben a fejlesztői regisztrációval kapcsolatban kérdése merülne fel, kérjük jelezze a [jelentkezes.eeszt@eszfk.hu](mailto:jelentkezes.eeszt@eszfk.hu) e-mail címen.